Avem nevoie de un Cod Rutier cu sancțiuni draconice!

Nu trece săptămâna fără unul-două carnagii pe șosele. Știrile de acest gen, despre accidente rutiere cu morți și răniți, sunt atât de dese încât opinia publică e desensibilizată complet. Trebuie să fie ceva cu totul ieșit din comun ca să mai emoționeze pe altcineva decât pe nefericitele rude ale victimelor.

Intrați, de curiozitate, pe o pagină de Facebook dedicată traficului auto din România, cum ar fi Info Trafic 24, și observați frecvența accidentelor rutiere grave și foarte grave de pe șoselele noastre. Doar în ultimele 48 de ore, lista este următoarea:



1. Un BMW rupt în două pe DN1, 2 mașini implicate, accident cu victime.

2. Bistrița Năsăsud, DJ154, șofer beat, maină răsturnată, victimă încarcerată.

3. Molișet, Bistrița, alt șofer beat, mașină ajunsă în râu, victime încarcerate.

4. A1, Vânătorii Mici, un șofer a ieșit de pe carosabil, a fost rănit grav.

5. A1, km. 44, carambol cu 6 mașini.

6. Constanța, între Lumina și Oituz, coliziune frontală între două autoturisme, 3 morți și 4 răniți grav.

7. E85, spre Focșani, coliziune între un autocamion și un autoturism, un mort și un rănit.

8. Satu Mare, DN18A, autoturism încarcerat, doi răniți.

9. Dolj, DE 70, un autoturism a intrat sub un tir, 3 persoane încarcerate.

10. DN1, Movila Vulpii, un motociclist grav rănit la impactul cu un autoturism.

11. Fersig, Maramureș, șoferul unui BMW a forțat trecerea la nivel cu calea ferată. Un mort.

Astea sunt, cum ziceam, de pe o singură pagină de Facebook, și doar peste weekend – s-ar putea să fie mai multe, cu totul.

România e o țară în care se moare pe șosele mai mult ca în orice altă țară a Uniunii Europene. La noi, morții în accidente rutiere se numără cu miile și niciuna dintre aceste morți nu este, de fapt, inevitabilă. Pe șosele se moare nedrept, înainte de vreme, în plină putere de muncă sau abia la începutul vieții, se moare cu copil în burtă și se moare fără măcar să-nțelegi ce ți se-ntâmplă, când din sens opus te zdrobește, fulgerător, un bolid împins la limită de-un nemernic fără minte.

An după an, guvernele acestei țări rămân indiferente la tragedia a mii și mii de familii cu morți și mutilați în accidente rutiere – ba, chiar, parlamentarii noștri idioți votează legi pentru anunțarea radarelor cu câte un kilometru înainte, ca să știe tot jmekerul cu porș unde să-i dea blană și unde s-o pună-n genunchi cu frâna.

Unii oameni pur și simplu nu înțeleg că, atunci când urci la volan, ai pe mână o armă încărcată, cu care poți ucide nu doar mai mulți necunoscuți odată, ci și propria ta familie.

Este nevoie imperioasă de înăsprirea dramatică a sancțiunilor din Codul Rutier. Obiectivul trebuie să fie scoaterea de pe șosele, pentru ani la rând sau pentru toată viața, a șoferilor inconștienți, care pun în pericol ceilalți participanți la trafic.

Te-au prins băut la volan? Nu există să bei “din neatenție”, nu e ca și cum n-ai fi văzut un indicator, nu e o întâmplare. 10 ani fără drept de șofat, amendă de să-ți faci credit ca s-o plătești, poate și confiscarea mașinii.

Conduci agresiv, faci tailgating? Asta e tentativă de omor, e cu intenție, nu ai ce căuta pe șosele. Drept de conducere suspendat minimum 10 ani.

Depășești pe linia continuă, fără vizibilitate? Pe cine vrei să omori? N-ai ce căuta la volan.

Mergi pe banda de urgență, depășești coloane blocate în trafic? Aha, deci ești jmeker – păi pentru asta plătești, bos, amendă cât s-o ții minte.

Etîcî, etîcî.

Vreau un Cod Rutier care să descurajeze agresivitatea în trafic și care, cel mai important, să-i elimine de pe șosele pe cei care pun în pericol restul oamenilor. În timp, această abordare hotărâtă va face drumurile din România mai sigure.

La final, un exemplu video. Un șofer român de TIR a apucat cu mastodontul pe contrasens pe o autostradă din Italia. Culmea, a găsit și un loc să întoarcă, la un moment dat. Era beat, 1,8 la mie. Astfel de specimene trebuie să nu mai aibă drept de a șofa ani la rând, iar redobândirea permisului ar trebui să fie mult mai dificilă în cazul lor.

Spre documentare, citiți aici ce sancțiuni se aplică în Marea Britanie, de pildă, pentru conducere neatentă și pentru conducere agresivă, cum se face distincția între ele și cam ce pățești când comiți aceste contravenții/infracțiuni.